**ПРАВИЛА**

**за подбор на кандидатите по национална научна програма**

**„Млади учени и постдокторанти“**

**Чл. 1. (1)** С настоящите правила се цели да се опишат процедурите и механизмите за администриране на националната научна програма „Млади учени и постдокторанти“ в АУ-Пловдив и да се определят индикаторите за нейното изпълнение.

**Глава I. Цел на програмата**

**Чл. 2. (1)** Привличане, задържане и развитие на висококвалифицирани млади учени и постдокторанти за научноизследователска работа в АУ и създаване на ново поколение специалисти, заети с качествена научноизследователска дейност, с резултати, подпомагащи изпълнението на ИСИС.

**Чл. 3 .** Основни индикатори, за изпълнение на програмата:

* увеличаване броя на перспективните млади учени и постдокторанти, които работят в АУ;
* брой публикации в индексирани и реферирани издания с участието на млад учен и/или постдокторант;
* брой заявки за патенти и регистрирани патенти с участието на млади учени и постдокторанти;
* брой подкрепени млади учени;
* брой финансирани грантове на постдокторанти.

**Чл. 4.** Бенефициенти по програмата са:

* "Млади учени " – лица, извършващи научноизследователска и научно-образователна дейност във висше училище и/или научна организация след придобиване на първа образователно-квалификационна степен "магистър", но не повече от 10 години след придобиването.
* "Постдокторанти" – учени, който са придобили първа образователна и научна степен "доктор", но не повече от 5 години след придобиването.

**Глава II. Финансиране**

**Чл. 5 (1) Бюджетът на програмата за АУ се определя ежегодно от МОН и може да се използва за финансиране на „**Млади учени“ и . „Постдокторанти“. както за основни месечни възнаграждения на новоназначени, така и за допълнителни месечни възнаграждения на вече назначени в АУ бенефициенти, отговарящи на условията за съответната категория.

 **(2)** Средствата за бенефициентите по ал. 1 се отпускат за млади учени и постдокторанти, които трябва да работят в: приоритетните области на НСРНИ (2017-2030); тематичните направления на ИСИС 2020; научна инфраструктура от Националната пътна карта за научна инфраструктура (НПКНИ); в проекти, финансирани от Рамковата програма на ЕС за научни изследвания и иновации; в проекти, финансирани от фонд „Научни изследвания“ или Национални научни програми.

**Чл. 6.** Допустимо финансиране за :

* „Млади учени“ - основно месечно възнаграждение на новоназначен млад учен – не по-ниско от 900 лв.; допълнително месечно възнаграждение за вече назначен в АУ млад учен – не по-ниско от 200 лв. и не по-високо от 500 лв.
* „Постдокторанти“ - основно месечно възнаграждение за един постдокторант – не по-ниско от 1 500 лв. и не по-високо от 3 000 лв.

**Глава III. Администриране на програмата**

**Чл. 7. (1)** Администрирането на програмата се извършва от:

* + - * зам.-ректора по научна дейност ;
			* факултетни комисии, определени по предложение на декана и утвърдени от АС.

 **Чл. 8. (1)** Факултетните комисии се състоят от 3-ма членове, както следва – зам.-декан (председател), един представител на хабилитираните преподаватели и един представител на младите учени или постдоктораните.

**(2)** Комисиите по ал. 2 се назначават със заповед на Ректора и съставът им може да се актуализира ежегодно.

**Чл. 9. (1)** Факултетните комисии обявяват процедура за подбор на кандидати, в която посочват условията за кандидатстване и критериите за оценка.

**(2)** В срок от 10 дни от датата на публикуване на обявата на сайта на АУ кандидатите подават до съответната комисия следните документи:

* Автобиография.
* Мотивационно писмо.
* Копие от диплома за завършено висше образование ОКС „Магистър“ или диплома за придобита ОНС „Доктор“.
* Списък на публикациите.
* Награди, свързани с процедурата за подбор (при наличие).
* Работна програма на изследователската дейност (цел, задачи, методика на експериментите, график за изпълнение, очаквани резултати – до 3 стр.).
* Очаквани резултати в съответствие с индикаторите на програмата (брой публикации в индексирани и реферирани научни издания, брой заявки за патенти и регистрирани патенти).

**Чл. 10 (1)** Факултетните комисии провеждат процедурата за подбор до 10 дни след изтичане на срока за подаване на документи.

**(2)** Кандидатите се оценяват по обективни показатели, включени в картата за оценка (Приложение 1).

 **(3)** Класирането се прави по низходящ ред на точките от картата за оценка. Финансират се кандидатурите с най-голям брой точки в зависимост от бюджета на съответното структурно звено.

**Чл. 11. (1)** Разпределението на средствата между основните звена се извършва ежегодно и се утвърждава с решение на АС на база приноса на всяко структурно звено към общата научна продукция, индексирана в Scopus и Web of Science за предходните 3 години.

**(2)** В зависимост от средствата по програмата и броя на постъпилите проектни предложения факултетните комисии правят предложение до зам.-ректора по научната дейност за разпределение на средствата в двата модула. Разпределението се утвърждава от АС и заповед на зам.-ректора по научната дейност.

 **(3)** Неусвоените средства от дадено структурно звено се разпределят между останалите пропорционално, в зависимост от броя на одобрените кандидати.

**Глава IV. Мониторинг**

**Чл. 12. (1)** След приключване на периода на финансиране всеки от участниците в програмата изготвя отчет, в който посочва постигнатите резултати, които са индикатори за изпълнение на програмата. Към отчета се представят отпечатани публикации и публикации, приети за печат в списания, индексирани в базите данни на Scopus и Web of Science, патенти, заявки за патенти и всички останали официални документи, потвърждаващи изпълнението на очакваните резултати.

**(2)** При неизпълнение на планираните резултати получените суми като възнаграждения подлежат на възстановяване.

**Чл. 13 (1)** Факултетните комисии осъществяват периодичен мониторинг и в края на годината изготвят доклад, включващ информация за изпълнението на заложените показатели за изпълнение на програмата.

**(2)** Зам.-ректора по НД изготвя обобщен отчет, който се публикува на електронната страница на Университета.

**Чл. 14.** Контролът по цялостното администриране на програмата се извършва от АС и Ректора по реда и условията на Правилника за устройство и дейността на АУ.

**Глава V. Демаркация**

**Чл. 15.** Средствата по програмата, не могат да се използват за идентични дейности, финансирани от фондовете на Европейския съюз, друго национално финансиране, както и други донорски програми.

**ПРИЛОЖЕНИЕ 1**

**Карта за оценка на кандидатите по национална научна програма „Млади учени и постдокторанти“**

|  |  |
| --- | --- |
| Показатели | Брой точки |
| Публикации в индексирани и реферирани издания в Scopus и Web of Science | 20 за публикация |
| Публикации в индексирани и реферирани издания в други бази данни | 10 за публикация |
| Награда в съответствие с процедурата (грамота, диплома, сертификат и др.) | 5 за награда |
| **Работна програма на изследователската дейност**  | 0 - 15  |
| * **а**ктуалност на проблема
* цел и задачи
* методика на експериментите
 |  0-5 0-5 0-5 |
| **Очаквани резултати** Публикации в списания, индексирани в Scopus и Web of Science | 20 за публикация |
| Брой заявки за патент или регистрирани патенти | 30 за патент |

 \*мин.20 т. за млад учен и 30 т.за постдокторант